Гипнотерапевт Алмаз Зарипов: «Гипноздан куркырга, аны мистикалаштырырга кирәкми, ул – кеше өчен табигый халәт»

	Кемдер аңа ышанмый, кемдер аннан курка... Гипнозга төрле кеше төрлечә карый. Чынлыкта нәрсә соң ул гипноз? Авыруларны аның белән дәвалап буламы? Бу хакта без психолог, гипнотерапевт, психосоматик терапевт, Россия психотерапевтлар берләшмәсе әгъзасы Алмаз Зарипов белән сөйләштек.	  – Иң беренче шуңа ачыклык кертик әле – нәрсә соң ул гипноз?
– Аны халык телендә генә гипноз дип йөртәләр. Фәндә ул – сугистология – эмоциональ-образлы терапия дип йөртелә. Мин гипнозны иң борынгы һөнәр дип әйтер идем. Аны кешеләр якынча III гасырда ук куллана башлаган инде. Әйтик, ана кеше баласын бишек җыры көйли-көйли тирбәтеп йоклата яки иңбашыннан сөеп әкият сөйли. Китап укыганда да кеше гипнозга керә. Сез китап эченә шулкадәр тирән «чумасыз», хәтта әйләнә-тирәдәгеләрне ишетми башлыйсыз. Трасса буйлап озын-озак юл узганда да кешенең баш мие кинәт «сүнеп» ала. Йокыга китте, диләр, ләкин ул без күнеккән йокы түгел бит – гипноз. 400-500 чакрым ара узган кешедән син бу юлны ничек уздың дип сорап кара, ул җавап бирә алмаячак, чөнки ул вакытта аның үзаңы үзгәргән халәттә була. Университетта да кайвакыт лекция тыңлаганда йокыга китә башлыйсың. Болар барысы да баш миенең артык арып, «перезагрузка» ясаган мәле. Медитацияне дә үз-үзеңне гипнозга кертү, диләр бит. Менә гипноз да нәкъ шулай башкарыла инде. Гипноздан куркырга, аны мистикалаштырырга кирәкми. Ул – кеше өчен табигый халәт. 
	---	
Шәһри Казан

	№ --- | 11.01.2019	


